KIRJALLINEN KYSYMYS E-0120/01

esittäjä(t): Alexander de Roo (Verts/ALE) komissiolle

(1. helmikuuta 2001)

Aihe: Puun suojaaminen

Biosidituotteita koskevan direktiivin (98/8/EY(1)) mukaan on muuhun kuin maatalouskäyttöön tarkoitetut torjunta-aineet korvaamisperiaatteen mukaisesti poistettava markkinoilta, jos saatavilla on ympäristöystävällisempi vaihtoehto. Kuparin ja kromin ja kuparin, kromin ja arseenin yhdisteisiin perustuvat puunkäsittelyaineet ovat ihmisille tai ympäristölle haitallisia tai jopa erittäin myrkyllisiä. Nämä ovat niin kutsuttuja suolakyllästeitä.

Käsittelemällä lauhkealta ilmastovyöhykkeeltä peräisin olevaa puuta uusilla menetelmillä kuten Alankomaissa kehitetyillä Plato-menettelyllä (Providing Lasting Advanced Timber Option) ja etikkahappoanhydridiä hyödyntävällä menettelyllä (acetyleren) voidaan kyseisiä puulajeja suojata lisäämättä niihin myrkyllisiä aineita. Pohjoisilta seuduilta peräisin oleva puu on kyseisten menetelmien mukaisten käsittelyjen jälkeen yhtä kovaa kuin trooppinen kovapuu. Nämä menetelmät valtaavat yhä enemmän alaa Euroopan markkinoilla.

Onko Euroopan komissio valmis tutkimaan vakavasti näitä korvaavia menetelmiä ja siinä tapauksessa, että se toteaa ne käyttökelpoisiksi, soveltamaan niitä ja kieltämään edellä mainitut suolakyllästeet eurooppalaisilla markkinoilla?

(1) EYVL L 123, 24.4.1998, s. 1.

Margot Wallströmin komission puolesta antama vastaus

(30. maaliskuuta 2001)

Biosidituotteiden markkinoille saattamisesta 16. helmikuuta 1998 annetussa Euroopan parlamentin ja neuvoston direktiivissä 98/8/EY(1) säädetään lupamenettelyistä, joita sovelletaan kaikkiin biosidituotteisiin, puunsuoja-aineet mukaan luettuina. Biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7. syyskuuta 2000 annetun komission asetuksen 1896/2000(2) mukaan puunsuoja-aineiden tehoaineet kuuluvat ensimmäiseen direktiivin mukaisesti arvioitavien aineiden ryhmään. Tehoaineita koskevat täydelliset asiakirjat on toimitettava toimivaltaisille viranomaisille viimeistään 28. maaliskuuta 2004.

Kuhunkin tehoaineeseen liittyvät riskit arvioidaan tällä perusteella, ja ainoastaan sellaiset aineet, joista aiheutuvat riskit ovat hyväksyttäviä, sisällytetään direktiivin liitteeseen I, jolloin niiden markkinoille saattaminen ja käyttö biosiditarkoitukseen on sallittava.

Lisäksi tehoaine, josta aiheutuvia riskejä pidetään hyväksyttävinä mutta joka silti antaa aihetta huoleen, voidaan alistaa direktiivin 10 artiklan 5 kohdassa tarkoitettuun vertailevaan arviointimenettelyyn. Tämän menettelyn perusteella aine voidaan jättää liitteen I ulkopuolelle, jos liitteessä I on mainittu toinen tehoaine, joka aiheuttaa merkittävästi pienemmän terveys- tai ympäristöriskin.

Lisäksi jäsenvaltioiden on direktiivin mukaan säädettävä, että biosidituotteita on käytettävä asianmukaisesti. Tämä vaatimus kattaa myös fysikaalisten, biologisten, kemiallisten tai tarvittaessa muiden menetelmien järkevän yhdistämisen, jolloin biosidituotteiden käyttö voidaan rajoittaa tarvittavaan vähimmäismäärään.

Komissio suhtautuu vakavasti direktiivissä sille säädettyihin velvollisuuksiin, ja kaikki sen ehdotukset, myös puunsuoja-aineita koskevat ehdotukset, perustuvat kaikilta osin direktiivin vaatimuksiin.

(1) EYVL L 123, 24.4.1998.

(2) EYVL L 228, 8.9.2000.